b'\n_START_ARTICLE_\nCenaclul din Ierusalim\n_START_PARAGRAPH_\nCenaclul din Ierusalim (latin\xc4\x83: Coenaculum sau Cenaculum, adic\xc4\x83 \xe2\x80\x9esala de mese\xe2\x80\x9d, englez\xc4\x83: The Upper Room (camera de sus), sau the Room (camera), sau Hall of the Last Supper (sala cu Cina cea de tain\xc4\x83), francez\xc4\x83: Cenacle) _NEWLINE_Este \xe2\x80\x9eodaia de sus\xe2\x80\x9d  (anagaion -Luca 22.12,Marc 14,15, sau hyperoon \xc3\xaen Fapte 1,13 - , traduse am\xc3\xa2ndou\xc4\x83 \xc3\xaen latin\xc4\x83 prin coenaculum de c\xc4\x83tre Sf.Ieronim) din \xe2\x80\x9efoi\xc8\x99orul\xe2\x80\x9d, \xc3\xaen care s-a def\xc4\x83\xc8\x99urat \xc3\xaen ziua numit\xc4\x83 a Joii Sfinte Cina cea de Tain\xc4\x83 sau Ultima Cin\xc4\x83 a lui Iisus Hristos._NEWLINE_\xc3\x8enc\xc4\x83perea, \xc3\xaen forma de p\xc4\x83trat, de dimensiuni relativ reduse (15m x 12 m) este, dup\xc4\x83 tradi\xc8\x9bie legat\xc4\x83 \xc8\x99i de alte evenimente din  istoria credin\xc8\x9bei cre\xc8\x99tine: Euharistia, Sp\xc4\x83larea Picioarelor, Apari\xc8\x9bia lui Iisus \xc3\xaenviat \xc3\xaen fa\xc8\x9ba Apostolilor, cobor\xc3\xa2rea Sf\xc3\xa2ntului Duh asupra apostolilor \xc8\x99i a Mariei, Adormirea Mariei.\n_START_SECTION_\nPozi\xc8\x9bia geografic\xc4\x83\n_START_PARAGRAPH_\nDup\xc4\x83 tradi\xc8\x9bia majorit\xc4\x83\xc8\x9bii bisericilor cre\xc8\x99tine ea se g\xc4\x83sea la etajul unei case pe v\xc3\xa2rful muntelui Sion, colina aflat\xc4\x83 \xc3\xaen sud- vestul "vechiului ora\xc8\x99" din Ierusalim._NEWLINE_Aceast\xc4\x83 tradi\xc8\x9bie este relativ t\xc3\xa2rzie, din secolele al IV - al V-lea \xc8\x99i, se pare, deriv\xc4\x83 din tradi\xc8\x9bia mai temeinic\xc4\x83 care localiza pe Muntele Sion evenimentul pogor\xc3\xa2rii Sf\xc3\xa2ntului Duh asupra apostolilor (Chiril de Alexandria, \xc3\xaenainte de 348). Acest din urm\xc4\x83 eveniment este men\xc8\x9bionat ca av\xc3\xa2nd loc \xc3\xaentr-o  \xe2\x80\x9eodaie de sus\xe2\x80\x9d, foarte probabil aceea\xc8\x99i unde a avut loc mai \xc3\xaenainte Cina cea de tain\xc4\x83._NEWLINE_Ast\xc4\x83zi e vorba de o cl\xc4\x83dire de dou\xc4\x83 etaje, \xc3\xaenglobat\xc4\x83 \xc3\xaentr-un ansamblu mai mare, aflat\xc4\x83 la sud de poarta Sion (Tzion, \xc3\xaen arab\xc4\x83 Al Bab Nabi Da\'ud), \xc3\xaen spatele unui edificiu al ordinului franciscan (Ad coenaculum) \xc8\x99i, \xc3\xaen apropierea Bisericii Adormirii (Dormition)._NEWLINE_Cl\xc4\x83direa ad\xc4\x83poste\xc8\x99te dou\xc4\x83 obiective principale de importan\xc8\x9b\xc4\x83 religioas\xc4\x83 \xc8\x99i istoric\xc4\x83: Morm\xc3\xa2ntul legendar al regelui David la parter, cu o anex\xc4\x83 cuprinz\xc3\xa2nd \xc3\xaenc\xc4\x83 un monument funerar fictiv la nivelul superior, \xc8\x99i  Cenaclul la est, la nivelul superior, \xc3\xaempreun\xc4\x83 cu Capela cobor\xc4\x83rii Sf\xc3\xa2ntului Duh._NEWLINE_La parter, \xc3\xaen partea de vest, se mai afl\xc4\x83 \xc8\x99i odaia unde se comemoreaz\xc4\x83 Sp\xc4\x83larea picioarelor. _NEWLINE_Edificiul are un minaret \xc8\x99i o cupol\xc4\x83 mic\xc4\x83._NEWLINE_\xc8\x98i \xc3\xaen vremea lui Iisus, c\xc3\xa2nd apar\xc8\x9binea probabil unui prieten \xc8\x99i adept al acestuia (Fapte,2,44 -45), avea de asemenea dou\xc4\x83 nivele \xe2\x80\x93 cel inferior destinat rug\xc4\x83ciunilor, iar cel superior fiind o sal\xc4\x83 de pr\xc3\xa2nz._NEWLINE_Cl\xc4\x83direa este un loc cre\xc8\x99tin de pelerinaj dar mult\xc4\x83 vreme nu a fost loc oficial de rug\xc4\x83ciune \xc8\x99i cult._NEWLINE_Dup\xc4\x83 alte tradi\xc8\x9bii, cum este cea a Bisericii Ortodoxe Siriene sau Siriace, Cenaculum era o alt\xc4\x83 \xc3\xaenc\xc4\x83pere aflat\xc4\x83 dedesubtul M\xc4\x83n\xc4\x83stirii Sf. Marcu din apropierea Cartierului Armean din zona veche a Ierusalimului \xc8\x99i care ar fi fost locul casei Mariei, mama evanghelistului Marcu (Ioan Marcu).\n_START_SECTION_\nLocul\n_START_PARAGRAPH_\nCenaculum se afl\xc4\x83 la sud de Poarta Sion din zidul ora\xc8\x99ului vechi \xc8\x99i \xc3\xaen spatele casei franciscane (Ad coenaculum) de pe Muntele Sion, la etajul al doilea al unei cl\xc4\x83diri aflate l\xc3\xa2ng\xc4\x83 Biserica Adormirii (numit\xc4\x83 \xc3\xaen transcrip\xc8\x9bia ebraic\xc4\x83 devenit\xc4\x83 tradi\xc8\x9bional\xc4\x83 Dormitzion), deasupra locului unde, dup\xc4\x83 unele cutume evreie\xc8\x99ti, \xc3\xaencepute din secolul al XIII-lea, se afla morm\xc3\xa2ntul regelui David. Pe acoperi\xc8\x99ul s\xc4\x83u se afl\xc4\x83 minaretul moscheii Nabi Daud (Profetul David).\n_START_SECTION_\nIstoria posterioar\xc4\x83\n_START_PARAGRAPH_\nDup\xc4\x83 arheologul Bargil Pixner, avatarurile locului s-ar fi desf\xc4\x83\xc8\x99urat \xc3\xaen modul urm\xc4\x83tor:\n_START_SECTION_\nBiserica-sinagog\xc4\x83 \xc8\x99i Biserica Apostolilor\n_START_PARAGRAPH_\nMuntele identificat ca muntele Sion de c\xc4\x83tre cre\xc8\x99tini a devenit centrul primilor cre\xc8\x99tini din Ierusalim._NEWLINE_Cl\xc4\x83direa originar\xc4\x83 ar fi fost o sinagog\xc4\x83, intrat\xc4\x83 mai apoi \xc3\xaen uzul iudeo-cre\xc8\x99tinilor sau al primilor cre\xc8\x99tini. \xc3\x8en timpul cuceririi Ierusalimului de c\xc4\x83tre Titus \xc3\xaen anul 70 e.n. cenaclul a r\xc4\x83mas nev\xc4\x83t\xc4\x83mat \xc8\x99i a redevenit cur\xc3\xa2nd o biseric\xc4\x83 sub numele Biserica Apostolilor sau Biserica de Sus a Apostolilor. Trei ziduri au supravie\xc8\x9buit \xe2\x80\x93 cele de nord, est \xc8\x99i sud ai actualului \xe2\x80\x9eMorm\xc3\xa2nt al lui David\xe2\x80\x9d_NEWLINE_Comunitatea cre\xc8\x99tin\xc4\x83 a Noului Ierusalim sau a Noului Sion este cea care, probabil, a dat numele de Sion acestei coline din afara zidurilor cet\xc4\x83\xc8\x9bii de alt\xc4\x83dat\xc4\x83 (Adev\xc4\x83rata cetate a lui David ar fi trebuit s\xc4\x83 fie \xc3\xaenl\xc4\x83untrul zidurilor \xc3\xaen sudul Muntelui Moria)._NEWLINE_Sf\xc3\xa2ntul Epifanie de Salamina (315 - 402) sus\xc8\x9binea c\xc4\x83 \xc3\xaemp\xc4\x83ratul Adrian, care dup\xc4\x83 \xc3\xaen\xc4\x83bu\xc8\x99irea r\xc4\x83scoalei evreilor condu\xc8\x99i de Shimon Bar Kohva a ras \xc3\xaen anul 135 Ierusalimul de pe fa\xc8\x9ba p\xc4\x83m\xc3\xa2ntului \xc8\x99i i-a schimbat \xc8\x99i numele \xc3\xaen Aelia Capitolina, ar fi l\xc4\x83sat neatins\xc4\x83  \xe2\x80\x9eo mic\xc4\x83 biseric\xc4\x83 de cre\xc8\x99tini, construit\xc4\x83 pe locul unde s-au dus ucenicii dup\xc4\x83 ce Domnul s-a \xc3\xaen\xc4\x83l\xc8\x9bat la cer\xe2\x80\x9d , a\xc8\x99a numita biserica lui Dumnezeu (\xc3\xaen ebraic\xc4\x83 Kehal-El sau \xc3\xaen greac\xc4\x83, Ekklesia tou theou). \xc3\x8en acel moment evrei de religie iudaic\xc4\x83 nu mai puteau, prin hot\xc4\x83r\xc3\xa2rea \xc3\xaemp\xc4\x83ratului, s\xc4\x83 mai pun\xc4\x83 piciorul \xc3\xaen ora\xc8\x99.\n_START_SECTION_\nBazilica Sf\xc3\xa2ntului Sion  382-1009\n_START_PARAGRAPH_\nAl\xc4\x83turi de biserica Apostolilor, \xc3\xaemp\xc4\x83ratul Theodosius I a ridicat biserica octagonal\xc4\x83 numit\xc4\x83 Biserica Theodosian\xc4\x83 sau a Sf\xc3\xa2ntului Sion ori Sion, Mama tuturor bisericilor. \xc3\x8enceputul construc\xc8\x9biei ei a fost probabil prin 382 e.n.., ea fiind sfiin\xc8\x9bit\xc4\x83 de episcopul Ioan al II-lea al Ierusalimului (386- 417) \xc3\xaen anul 394 e.n.  C\xc3\xa2\xc8\x9biva ani mai t\xc3\xa2rziu, episcopul Ioan al II-lea a l\xc4\x83rgit Biserica Sf\xc3\xa2ntului Sion (Haghia Sion) transform\xc3\xa2nd-o \xc3\xaentr-o bazilic\xc4\x83 rectangular\xc4\x83 cu cinci naosuri (nave), de asemenea al\xc4\x83turi de Biserica Apostolilor. Aceste biserici apar \xc3\xaenf\xc4\x83\xc8\x9bi\xc8\x99ate pe mozaicurile din biserica Sf. Pudentiana din Roma \xc8\x99i de la Madaba._NEWLINE_\xc3\x8en 415  biserica Sf. Sion a ad\xc4\x83postit pentru c\xc3\xa2\xc8\x9biva ani r\xc4\x83m\xc4\x83\xc8\x99i\xc8\x9bele p\xc4\x83m\xc3\xa2nte\xc8\x99ti ale Sf\xc3\xa2ntului \xc8\x98tefan _NEWLINE_Mai t\xc3\xa2rziu marea bazilic\xc4\x83 Sf. Sion a fost d\xc4\x83r\xc3\xa2mat\xc4\x83 de c\xc4\x83tre  persanii Sasanizi \xc3\xaen anul 614 e.n., iar la scurt timp dup\xc4\x83 aceea par\xc8\x9bial restaurat\xc4\x83 de c\xc4\x83tre patriarhul Modestus._NEWLINE_Ea a fost iar\xc4\x83\xc8\x99i distrus\xc4\x83 p\xc3\xa2n\xc4\x83 la temelie \xc3\xaen anul 1009 de c\xc4\x83tre califul musulman din Cairo, Al Hakim, \xc8\x99i a fost reconstruit\xc4\x83 de c\xc4\x83tre crucia\xc8\x9bi.\n_START_SECTION_\nBazilica Sfintei Maria  1110-30 - 1219\n_START_PARAGRAPH_\nCrucia\xc8\x9bii au recl\xc4\x83dit prin 1130 bazilica cu trei nave \xc8\x99i au \xc3\xaenchinat-o Sfintei Maria  - numind-o Biserica \xc8\x99i m\xc4\x83n\xc4\x83stirea Sf\xc3\xa2nta Maria. Pentru \xc3\xaent\xc3\xa2ia oar\xc4\x83 ea includea acum \xc8\x99i cele trei ziduri r\xc4\x83mase din vechea sinagog\xc4\x83 iudeo-cre\xc8\x99tin\xc4\x83._NEWLINE_L\xc3\xa2ng\xc4\x83 peretele de vest al fostei sinagogi, f\xc4\x83r\xc4\x83 a se atinge de peretele de est, (unde la parter se afl\xc4\x83 azi camerele \xe2\x80\x9eMorm\xc3\xa2ntului lui David\xe2\x80\x9d), crucia\xc8\x9bii au cl\xc4\x83dit o camer\xc4\x83 superioar\xc4\x83 cunoscut\xc4\x83 azi ca Cenaculum \xc8\x99i care poate fi vizitat\xc4\x83 de pelerini. De asemenea, \xc3\xaentr-o \xc3\xaenc\xc4\x83pere la nivel inferior au loc ceremonii \xc3\xaen amintirea sp\xc4\x83l\xc4\x83rii picioarelor. Acolo se afl\xc4\x83 \xc8\x99i o sinagog\xc4\x83, pe locul unde care mituri din veacul al X-XII \xe2\x80\x93lea le indicau a fi Morm\xc3\xa2ntul regelui David. _NEWLINE_Bazilica a fost distrus\xc4\x83 \xc3\xaen anul 1219 de c\xc4\x83tre sultanul Damascului, Al-Muazz\xc3\xa2m Turan Shah.\n_START_SECTION_\nCenaclul franciscan. Moscheea Nabi Da\'ud\n_START_PARAGRAPH_\n\xc3\x8en 1333, dup\xc4\x83 negocieri anevoioase, \xc3\xaen numele regelui Robert de Anjou al Neapolelui, Ordinul catolic al fra\xc8\x9bilor minori\xc8\x9bi sau franciscani, reprezentat de fratele Roger Garin din Aquitania,a cump\xc4\x83rat \xc3\xaenc\xc4\x83perea de la sultanul mameluc al Egiptului, En Nasser Muhammad. Franciscanii, deveni\xc8\x9bi din 1421 custozii Locurilor Sfinte catolice \xc3\xaen Palestina, au restaurat \xc3\xaenc\xc4\x83perea ad\xc4\x83ug\xc3\xa2ndu-i bol\xc8\x9bi \xc3\xaen stil gotic \xc8\x99i au luat-o \xc3\xaen ocrotirea lor \xc3\xaentre anii 1333- 1523. \xc3\x8en c\xc3\xa2teva r\xc3\xa2nduri li s-a permis s\xc4\x83 posede \xc8\x99i Capela Cobor\xc4\x83rii Sf\xc3\xa2ntului Duh, pe care au restaurat-o cu contribu\xc8\x9bia unor arhitec\xc8\x9bi cre\xc8\x99tini din Cipru, dar de fiecare dat\xc4\x83 musulmanii au pus repede cap\xc4\x83t acestei st\xc4\x83ri de fapt._NEWLINE_\xc3\x8en 1523 \xc3\xaens\xc4\x83, turcii au capturat Ierusalimul \xc8\x99i au izgonit de acolo pe to\xc8\x9bi cre\xc8\x99tinii. \xc3\x8en cursul secolului al XIV-lea- al XVI-lea \xc3\xaen numele cultului morm\xc3\xa2ntului presupus al regelui David, \xc8\x99i unii rabini evrei au \xc3\xaencercat s\xc4\x83 fac\xc4\x83 demersuri pentru a ob\xc8\x9bine dreptul deschiderii locului pentru religia lor. Hot\xc4\x83r\xc3\xa2rea privind excluderea cre\xc8\x99tinilor, inclusiv a franciscanilor din Cenaclu, comunicat\xc4\x83 de sultanul Soliman Magnificul  mai multor monarhi europeni, \xc3\xaentre care regilor Fran\xc8\x9bei \xc8\x99i Portugaliei, a devenit neclintit\xc4\x83 \xc3\xaencep\xc3\xa2nd din anul 1554. Sultanul a  permis uzul Cenaclului (camera de sus) exclusiv ca  moschee (Makam al Nabi Daud - Moscheea Nabi Da\'ud, adic\xc4\x83 a proorocului David)._NEWLINE_\xc3\x8enc\xc4\x83 din 1453 sub regimul mameluc musulmanii ad\xc4\x83ugaser\xc4\x83 Cenaclului \xc8\x99i un mihrab, o ni\xc8\x99\xc4\x83 indic\xc3\xa2nd direc\xc8\x9bia rug\xc4\x83ciunii spre Mecca, iar din 1524 au ad\xc4\x83ugat \xc3\xaen preajm\xc4\x83 o inscrip\xc8\x9bie \xc3\xaen limba arab\xc4\x83, \xc3\xaen slava sultanului Soliman Magnificul care \xe2\x80\x9ea cur\xc4\x83\xc8\x9bat\xe2\x80\x9d locul de \xe2\x80\x9eghiauri\xe2\x80\x9d. De asemenea, musulmanii au creat ferestre colorate cu versete din Coran, inclusiv referitoare la David._NEWLINE_Bolta cu nervuri este caracteristic\xc4\x83 perioadei regilor din casa Lusignan \xc8\x99i goticului cipriot. _NEWLINE_Una din cele trei coloane ale cenaclului, r\xc4\x83mase din vremea administra\xc8\x9biei franciscane, este decorat\xc4\x83 cu imagini reprezent\xc3\xa2nd pelicani, pas\xc4\x83re care migreaz\xc4\x83 \xc3\xaen mod regulat spre Israel. De asemenea, s-a prezervat \xc8\x99i imaginea pe o piatr\xc4\x83 a stemei ora\xc8\x99ului german Regensburg (Ratisbona)._NEWLINE_Sultanul Soliman Magnificul a \xc3\xaencredin\xc8\x9bat Sanctuarul \xc3\xaen custodie familiei arabe Dadjani, care l-a administrat p\xc3\xa2n\xc4\x83 la R\xc4\x83zboiul arabo-israelian din 1948-1949. Familia Dadjani \xc8\x99i-a construit case \xc3\xaen preajma sanctuarului, iar in timpul ocupa\xc8\x9biei egiptene a lui Ibrahim pa\xc8\x99a din 1831 a ad\xc4\x83ugat o sal\xc4\x83 ce i-a servit drept re\xc8\x99edin\xc8\x9b\xc4\x83 oficial\xc4\x83, sala Zawiya al Ibrahimiya._NEWLINE_\xc3\x8en secolul al XX-lea, \xc3\xaen vremea mandatului britanic \xc3\xaen Palestina, autorit\xc4\x83\xc8\x9bile religioase musulmane au acceptat ca evreii s\xc4\x83 se poat\xc4\x83 ruga l\xc3\xa2ng\xc4\x83 a\xc8\x99a numitul \xe2\x80\x9efals morm\xc3\xa2nt\xe2\x80\x9d al lui David, la etaj, \xc3\xaen timp ce ceea ce se consider\xc4\x83 morm\xc3\xa2ntul \xe2\x80\x9eadev\xc4\x83rat\xe2\x80\x9d de la parter a continuat s\xc4\x83 fie loc de cult numai pentru musulmani._NEWLINE_Dup\xc4\x83 cucerirea locului de c\xc4\x83tre Israel \xc8\x99i fuga familiei Dadjani \xc8\x99i a majorit\xc4\x83\xc8\x9bii locuitorilor musulmani \xc3\xaen 1948, \xc3\xaen locul moscheii de la parter s-a \xc3\xaenfiin\xc8\x9bat o sinagog\xc4\x83, iar \xc3\xaen jurul ei au luat fiin\xc8\x9b\xc4\x83 ie\xc8\x99ive \xc8\x99i alte \xc8\x99coli religioase evreie\xc8\x99ti.\n_START_SECTION_\nAd Coenaculum \xc8\x99i Biserica Adormirii\n_START_PARAGRAPH_\n\xc3\x8en a\xc8\x99teptarea posibilit\xc4\x83\xc8\x9bii de a recupera Cenaclul, franciscanii au construit ulterior un alt sanctuar adiacent, \xe2\x80\x9eAd Sanctum Coenaculum\xe2\x80\x9d pe locul unde s-au  a\xc8\x99ezat \xc3\xaen trecut cei dint\xc3\xa2i membri ai ordinului lor \xc3\xaen \xc8\x9aara Sf\xc3\xa2nt\xc4\x83._NEWLINE_De asemenea, la \xc3\xaenceputul secolului al XX-lea (1910), nu departe de cenaclu s-a ridicat, sub patronajul catolicilor din Germania, Biserica actual\xc4\x83 a Muntelui Sion, av\xc3\xa2nd o cript\xc4\x83 \xc3\xaen amintirea Adormirii Mariei (Biserica e denumit\xc4\x83 de aceea \xc3\xaen englez\xc4\x83 Dormition, \xc3\xaen pronun\xc8\x9bia ebraic\xc4\x83 Dormitzion).\n_START_SECTION_\nPerioada  contemporan\xc4\x83\n_START_PARAGRAPH_\nDup\xc4\x83 r\xc4\x83zboiul arabo \xe2\x80\x93 israelian din 1948\xe2\x80\x931949 \xc3\xaen care Ora\xc8\x99ul vechi al Ierusalimului a c\xc4\x83zut sub domina\xc8\x9bia arab\xc4\x83 a Iordaniei, Cenaclul a intrat sub controlul Israelului._NEWLINE_Pe acoperi\xc8\x99ul s\xc4\x83u se afl\xc4\x83 un punct de observa\xc8\x9bie de unde p\xc3\xa2n\xc4\x83 \xc3\xaen 1967 puteau evreii s\xc4\x83 z\xc4\x83reasc\xc4\x83 Zidul de apus, la care nu mai aveau acces. _NEWLINE_\xc3\x8en preajma ie\xc8\x99irii spre acoperi\xc8\x99 se afl\xc4\x83 a\xc8\x99a numita \xe2\x80\x9eOdaie a pre\xc8\x99edintelui\xe2\x80\x9d  de unde obi\xc8\x99nuia pre\xc8\x99edintele israelian Itzhak Ben Tzvi s\xc4\x83 contempleze Zidul de apus, Muntele m\xc4\x83slinilor \xc8\x99i alte c\xc3\xa2teva p\xc4\x83r\xc8\x9bi din ora\xc8\x99ul vechi \xc8\x99i din cartierele de est ale Ierusalimului, care se aflau sub domina\xc8\x9bie arab\xc4\x83 iordanian\xc4\x83. _NEWLINE_Dup\xc4\x83 lungi perioade de hegemonie musulman\xc4\x83 la fa\xc8\x9ba locului, chiar \xc8\x99i \xc3\xaen vremea regimului mandatului britanic (anglican), cre\xc8\x99tinii catolici au rec\xc3\xa2\xc8\x99tigat accesul la Cenaculum abia \xc3\xaen 1948, c\xc3\xa2nd locul a fost cucerit de Israel. Papa Paul al VI-lea a vizitat Cenaclul \xc3\xaen cursul vizitei sale fulger \xc3\xaen Israel \xc3\xaen 1964. Iar papa Ioan Paul al II-lea a putut deja celebra aici Misa \xc3\xaen cursul pelerinajului jubiliar din anul 2000, pe locul unde Iisus a stabilit Sacra Euharistie. Papa Francisc a condus \xc8\x99i el \xc3\xaen acest loc un serviciu divin la 26 mai 2014.  Autorit\xc4\x83\xc8\x9bile israeliene au fost solicitate de c\xc4\x83tre factori catolici s\xc4\x83 predea \xc3\xaenc\xc4\x83perea Bisericii Romano-Catolice \xc3\xaen schimbul vechii sinagogi din Toledo care fusese preschimbat\xc4\x83 timp de c\xc3\xa2teva secole \xc3\xaen biseric\xc4\x83 catolic\xc4\x83 sub numele de Santa Maria La Blanca \xc8\x99i care \xc3\xaen momentul de fa\xc8\x9b\xc4\x83 este muzeu._NEWLINE_Deasupra l\xc4\x83ca\xc8\x99ului morm\xc3\xa2ntului lui David se afl\xc4\x83 Capela cobor\xc3\xa2rii Sf\xc3\xa2ntului Duh.'